Boek: ‘Die Rietrotte en die rotsgrot (Deel sewe)’ – Nerine AhlersNerine Ahlers Daniël en sy vriende is al weer in die moeilikheid – hierdie keer by Peet én juffrou Faure. Hoe het hulle dit reggekry om die ergste matriekou en die ergste juffrou al twee gelyk teen hulle te hê? Gelukkig nooi Antonie se pa hulle vir die naweek Kaap toe, sommer al van die Donderdagaand af. Hulle almal sien uit na ŉ sorgelose naweek by die see, weg van hulle aartsvyande. Maar daar gaan iets vreemds aan by die rotsgrot in die baai langsaan, en hulle gaan stel ondersoek in op ŉ mistige middag… Die Rietrotte en die rotsgrot is die sewende boek in Nerine Ahlers se Rietrotte-reeks. Dit volg op Die Rietrotte weet te veel, Die Rietrotte lê laag, Die Rietrotte van Rietvallei Hoër, Die Rietrotte en die rowers, Die Rietrotte en die raaisel en Die Rietrotte en die stropers. In die Rietrotte-reeks verweef Ahlers aktuele kwessies soos misdaad en gesinsprobleme met die kaskenades van ŉ klomp tienerseuns. Ahlers het matriek aan die Hoërskool Menlopark behaal en verder gaan studeer aan die Universiteit van Pretoria waar sy ’n meestersgraad behaal het. As opgeleide taalonderwyseres het sy Frans vir hoërskoolleerders gegee. Ahlers is die skrywer van Onkant en Losprys in Parys en medeskrywer van Liefde is…, Ek en jy, Weg en die gewilde SSS-reeks wat insluit Selfone, skelms en sjokolade; SMS’e, skurke en spinnekoppe; Sepiesterre, sokkies en skobbejakke; Seesand, sonbrille en smokkelaars; Spoke, speurders en straatkafees; Skaduwees, skatte en skelmstreke en Soene, sonroom en seestrome. Liefde is… en Selfone, skelms en sjokolade het albei ATKV-Kinderboektoekennings ontvang. Uitgewer: Protea Boekhuis Prys: R175,00* *Prys onderworpe aan verandering Koop die boek by Graffiti Boeke